*Likumprojekts*

**Grozījumi likumā “Par piesārņojumu”**

Izdarīt likumā "[Par piesārņojumu](https://likumi.lv/ta/id/6075-par-piesarnojumu)" (Latvijas Republikas Saeimas un Ministru Kabineta Ziņotājs 2001, 9.nr.; 2002, 104.nr.; 2003, 2.nr.; 2005, 25.nr.; 2006, 62.nr.; 2007, 160.nr.; 2007, 179.nr.; Latvijas Vēstnesis, 2009, 82.nr., 205.nr.; 2010, 104. nr., 206.nr.; 2011, 120.nr.; 2013, 36.nr.; 2014, 38.nr.; 2016, 123.nr.; 2018, 36.nr.; 2018, 84.nr.) šādus grozījumus:

1. Izteikt 56.panta otro daļu šādā redakcijā:

“(2) Ja Valsts vides dienests pēc šā likuma 55. panta ceturtajā daļā minēto datu saņemšanas konstatē, ka degvielas piegādātājs nav izpildījis šā likuma 55. panta pirmajā daļā noteikto pienākumu nodrošināt transporta enerģijas aprites cikla siltumnīcefekta gāzu emisiju samazinājumu, Ekonomikas ministrija pieņem lēmumu, kurā nosaka degvielas piegādātājam veikt maksājumu valsts budžetā no 0,01 procenta līdz 1 procenta apmērā, ņemot vērā šā likuma 55.panta pirmajā daļā noteiktā pienākuma neizpildes apjomu, no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību. Veiktais maksājums neatbrīvo degvielas piegādātāju no šā likuma 55. pantā noteiktā pienākuma izpildes.”.

2. Papildināt likumu ar XII nodaļu šādā redakcijā:

**“XII nodaļa**

**Administratīvie pārkāpumi piesārņojuma jomā un kompetence administratīvo pārkāpumu procesā**

**57. pants. Administratīvā atbildība vides trokšņa un elektromagnētiskā lauka starojuma jomā**

Par pieļaujamā vides trokšņa vai elektromagnētiskā lauka starojuma robežlieluma pārsniegšanu piemēro brīdinājumu vai naudas sodu fiziskām personām no sešām līdz septiņdesmit naudas soda vienībām, bet juridiskām personām – no četrpadsmit līdz simts četrdesmit naudas soda vienībām.

58. pants. Administratīvā atbildība par neziņošanu par avāriju vai avārijas draudiem, veicot piesārņojošu darbību

Par neziņošanu par avāriju vai avārijas draudiem, veicot piesārņojošu darbību piemēro naudas sodu fiziskām personām no divdesmit astoņām līdz astoņdesmit sešām naudas soda vienībām, bet juridiskām personām – no septiņdesmit līdz simt četrdesmit naudas soda vienībām.

**59. pants. Administratīvā atbildība lauksaimnieciskas darbības izraisīta piesārņojuma jomā**

(1) Par dokumentēšanas prasību neievērošanu mēslošanas līdzekļu lietošanā lauksaimnieciskajā darbībā piemēro brīdinājumu vai naudas sodu fiziskām personām no trīs līdz divdesmit astoņām naudas soda vienībām, bet juridiskām personām – no sešām līdz piecdesmit sešām naudas soda vienībām.

(2) Par pārkāpumiem mēslošanas līdzekļu lietošanā piemēro naudas sodu fiziskām personām no sešām līdz simt četrdesmit naudas soda vienībām, bet juridiskām personām – no četrpadsmit līdz divi simti astoņdesmit naudas soda vienībām.

**60. pants. Administratīvā atbildība siltumnīcefekta gāzu emisijas atļauju jomā**

(1) Par siltumnīcefekta gāzu emisijas atļaujā noteikto siltumnīcefekta gāzu emisijas monitoringa prasību neievērošanu piemēro naudas sodu fiziskām personām no četrpadsmit līdz septiņdesmit naudas soda vienībām, bet juridiskām personām no divdesmit astoņām līdz divsimt astoņdesmit naudas soda vienībām.

(2) Par piesārņojošas darbības veikšanu bez siltumnīcefekta gāzu emisijas atļaujas piemēro naudas sodu fiziskām personām no divdesmit astoņām līdz astoņdesmit sešām naudas soda vienībām, bet juridiskām personām – no piecdesmit sešām līdz pieci simti astoņdesmit naudas soda vienībām.

**61. pants. Administratīvā atbildība vides piesārņošanas jomā**

Par vides piesārņošanu vai piesardzības pasākumu neveikšanu piemēro brīdinājumu vai naudas sodu fiziskām personām no četrpadsmit līdz simt četrdesmit naudas soda vienībām, bet juridiskām personām – no septiņdesmit līdz piecsimt astoņdesmit naudas soda vienībām.

**62. pants. Administratīvā atbildība piesārņojošo darbību jomā**

(1) Par C kategorijas darbības veikšanu bez paziņošanas piemēro brīdinājumu vai naudas sodu fiziskām personām no desmit līdz četrdesmit naudas soda vienībām, bet juridiskām personām – no četrpadsmit līdz septiņdesmit naudas soda vienībām.

(2) Par C kategorijas darbības veikšanu, neievērojot normatīvajos aktos noteiktās prasības piemēro brīdinājumu vai naudas sodu fiziskām personām no sešām līdz septiņdesmit naudas soda vienībām, bet juridiskām personām – no četrpadsmit līdz divsimt astoņdesmit naudas soda vienībām.

(3) Par B kategorijas darbības veikšanu, neievērojot normatīvo aktu prasības vai šādus atļaujas nosacījumus:

1) piesārņojošas darbības apjoma pārsniegšana;

2) emisijas limitu pārsniegšana;

3) ūdens ieguves limita pārsniegšana;

4) prasību atkritumu apsaimniekošanai, prasību piesārņojošo vielu emisijas, trokšņa, smaku, putekļu vai citu emisiju samazināšanai neievērošana;

5) emisijas monitoringa prasību neievērošana

piemēro brīdinājumu vai naudas sodu fiziskām personām no divdesmit astoņām līdz septiņdesmit naudas soda vienībām, bet juridiskām personām – no piecdesmit sešām līdz divsimt astoņdesmit naudas soda vienībām.

(4) Par A kategorijas darbības veikšanu, neievērojot normatīvo aktu prasības vai šādusatļaujas nosacījumus:

1) piesārņojošas darbības apjoma pārsniegšana;

2) emisijas limitu pārsniegšana;

3) ūdens ieguves limita pārsniegšana;

4) prasību atkritumu apsaimniekošanai, prasību piesārņojošo vielu emisijas, trokšņa, smaku, putekļu vai citu emisiju samazināšanai neievērošana;

5) emisijas monitoringa prasību neievērošana

piemēro naudas sodu fiziskām personām no piecdesmit sešām līdz simt divdesmit astoņām naudas soda vienībām, bet juridiskām personām – no simt četrpadsmit līdz četrsimt divdesmit naudas soda vienībām.

(5) Par B kategorijas darbības veikšanu bez atļaujas piemēro naudas sodu fiziskām personām no četrdesmit divām līdz astoņdesmit sešām naudas soda vienībām, bet juridiskām personām – no simts līdz piecsimt astoņdesmit naudas soda vienībām.

(6) Par A kategorijas darbības veikšanu bez atļaujas piemēro naudas sodu fiziskām personām no septiņdesmit līdz simt četrdesmit naudas soda vienībām, bet juridiskām personām – no simt četrdesmit līdz astoņsimt sešdesmit naudas soda vienībām.

**63. pants. Administratīvā atbildība flotes degvielas izmantošanas un piegādes jomā**

(1) Par flotes degvielas izmantošanas nosacījumu pārkāpumiem un ar to saistīto emisiju samazināšanas paņēmienu vai jaunu paņēmienu izmantošanas prasību neievērošanu Latvijas teritoriālajos ūdeņos, ekskluzīvajā ekonomiskajā zonā, iekšējos jūras ūdeņos, tai skaitā ostas akvatorijās, piestātnēs un iekšzemes ūdensceļos piemēro naudas sodu fiziskām personām no četrdesmit līdz četrsimt naudas soda vienībām, bet juridiskām personām – no četrsimt līdz četri tūkstoši naudas soda vienībām.

(2) Par degvielas piegādes pavaddokumentā norādītajai degvielai neatbilstošas vai prasībām neatbilstošas flotes degvielas piegādi piemēro naudas sodu fiziskām personām no četrdesmit līdz četrsimt naudas soda vienībām, bet juridiskām personām – no četrsimt līdz četri tūkstoši naudas soda vienībām.

**64. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 57. pantā minētajiem pārkāpumiem veic Veselības inspekcija.

(2) Administratīvā pārkāpuma procesu par šā likuma 59. pantā minētajiem pārkāpumiem veic Valsts augu aizsardzības dienests.

(3) Administratīvā pārkāpuma procesu par šā likuma 58., 60., 61., 62. un 63. panta pirmajā daļā minētajiem pārkāpumiem veic Valsts vides dienests.

(4) Administratīvā pārkāpuma procesu par šā likuma 63. panta otrajā daļā minētajiem pārkāpumiem veic Valsts ieņēmumu dienests.

3. Papildināt pārejas noteikumus ar 67. punktu šādā redakcijā:

“67. Šā likuma grozījums 56. panta otrajā daļā un XII nodaļa stājas spēkā vienlaikus ar Administratīvās atbildības likumu.”

Vides aizsardzības un

reģionālās attīstības ministrs Juris Pūce